En af Nordjyllands kendteste forhandlere af campingvogne og campingudstyr, Nibe Caravan Center, er kommet fri af sin betalingsstandsning og har gennemgået en økonomisk rekonstruktion.

I slutningen af januar måtte Nibe Caravan Center træde i betalingsstandsning, da den ene af hovedbankforbindelserne, Danske Bank, krævede sine kreditter indfriet. Siden har ejeren, Peter Outzen, selv rejst kapital til en økonomisk rekonstruktion, og dette sammen med afskedigelse af 12 medarbejdere gør, at rekonstruktionen er på plads og Nibe Caravan Center er igen ude af betalingsstandsningen.